laion/Wikipedia-Exotic huggingface dataset:
קירסטי אלי

קירסטי לואיז אלי (באנגלית: Kirstie Louise Alley;‏ 12 בינואר 1951 – 5 בדצמבר 2022) הייתה שחקנית אמריקאית. נודעה בעיקר בשל גילום דמותה של רבקה האו בסדרה "חופשי על הבר", תפקיד שזיכה אותה בפרס גלובוס הזהב ובשני פרסי אמי. נולדה בשם קירסטי לואיז דיל בוויצ'יטה, קנזס. אמהּ הייתה עקרת בית ואביה היה בעל חברת עצים. יש לה שני אחים, קרייג וקולט. היא למדה בתיכון המקומי והייתה מעודדת. ב-1969 החלה ללמוד באוניברסיטת קנזס. ב-1981 נהרגה אמהּ ואביה נפצע בתאונת דרכים שנגרמה על ידי נהג שיכור. הופעתה הקולנועית הראשונה של אלי הייתה ב-1981, בסרט "One More Chance", שהחל כפרויקט גמר של הבמאי הישראלי שמוליק פירסטנברג, ובסיוע מימון של מנחם גולן הפך לסרט עלילתי באורך מלא. ב-1985 שיחקה את וירג'יליה בסדרת הטלוויזיה "צפון ודרום". בשנים 1993-1987, אלי כיכבה בסדרה "חופשי על הבר". ב-1989 כיכבה לצד ג'ון טרבולטה בקומדיה הרומנטית "תראו מי שמדבר", שהייתה הראשונה בטרילוגיה שתכלול בהמשך את "תראו מי עוד מדבר" (1990) ו"תראו מי מדבר עכשיו" (1993). בשנת 1992 שיחקה בתפקיד סגן סאביק, קצינה וולקנית צעירה, בסרט "מסע בין כוכבים 2: זעמו של חאן", לצידם של ויליאם שאטנר ולנרד נימוי. כמו כן שיחקה בתפקיד הראשי בקומדיה למבוגרים "בגידה נעימה". ב-1995 שיחקה בסרט מותק, הילדות התחלפו בכיכובם של התאומות מרי קייט ואשלי אולסן. בין השנים 1997 ו-2000 הייתה השחקנית הראשית והמפיקה בסדרה "הארון של ורוניקה". ב-2010 היא כיכבה בסדרת ריאליטי, "החיים הגדולים של קירסטי אלי", בה מוצג תהליך הירידה במשקל שאותו היא העלתה עם השנים. ב-2011 השתתפה אלי בעונה ה-12 של תוכנית המציאות "רוקדים עם כוכבים" והגיעה למקום השני. ב-2012 השתתפה אלי בעונה נוספת של התוכנית, עונת אול סטארז, שבה התחרו מתמודדים שלא ניצחו בעונות קודמות. בעונה זו סיימה אלי במקום השביעי. ב-2016 השתתפה בסרט "אהבה בהפרעה". בשנת 2018 השתתפה בגרסת ה-VIP של תוכנית המציאות הבריטית "האח הגדול" בעונתה ה-22, ושם הגיעה למקום השני בגמר. בשנת 2020 שיחקה בסרט מקורי של רשת Lifetime‏ "You Can't Take My Daughter" לצדה של לינדסי פונסקה. במהלך הקריירה שלה זכתה אלי בשני פרסי אמי. שתי המועמדויות הראשונות שלה לפרס לא צלחו, אך המועמדות השלישית, בשנת 1991, זיכתה אותה בפסלון עבור תפקידה ב"חופשי על הבר". על תרומתה לקולנוע היא קיבלה כוכב בשדרת הכוכבים של הוליווד. אלי הייתה נשואה לבוב אלי, משנת 1970 עד 1977. לבעלה השני, פרקר סטיבנסון (אנ'), היא הייתה נשואה מ-1983 עד 1997. היא גדלה כנוצרייה-מתודיסטית, אך ב-1979 אלי הצטרפה לכנסיית הסיינטולוגיה. בעבר הייתה מכורה לסמים, והיא סיפרה שהחיבור לדת עזר לה להיגמל. היא נחשבת[דרוש מקור] לאחת התורמות הגדולות ביותר לכנסיית הסיינטולוגיה. בגיל 71 מתה מסרטן המעי, ב-5 בדצמבר 2022. בנה ובתה המאומצים סיפרו שמותה היה זמן קצר לאחר גילוי מחלתה. מדיה וקבצים בנושא קירסטי אלי בוויקישיתוף קירסטי אלי, ברשת החברתית פייסבוק קירסטי אלי, ברשת החברתית אקס (טוויטר) קירסטי אלי, במסד הנתונים הקולנועיים IMDb (באנגלית) קירסטי אלי, באתר AllMovie (באנגלית) קירסטי אלי, באתר Rotten Tomatoes (באנגלית) קירסטי אלי, באתר Metacritic (באנגלית) קירסטי אלי, במסד הנתונים הקולנועיים KinoPoisk (ברוסית) קירסטי אלי, באתר MusicBrainz (באנגלית) קירסטי אלי, באתר "Find a Grave" (באנגלית) חגי לוי, מה אני אגיד - כמו באגדות, חדשות, 19 באפריל 1990 השחקנית קירסטי אלי הלכה לעולמה בגיל 71, באתר ynet, 6 בדצמבר 2022
מערך יתיר של זיכרון עצמאי

בארכיטקטורת מחשב, מערך יתיר של זיכרון עצמאי (באנגלית: Redundant Array of Independent Memory, בראשי תיבות: RAIM) היא שיטה לשמירת רציפות הפעולה של זיכרון המחשב גם במקרי כשל של רכיבי זיכרון פיזיים (DIMM) ומכלולים נוספים במערכת הזיכרון. בשיטה זו, בדומה לשיטת RAID המשמשת במערכות אחסון משני, רכיבי הזיכרון הפיזיים מאוגדים ליחידות לוגיות יתירות, ומיקום המידע נקבע באמצעות אלגוריתמי ריצוע (Striping) מתאימים. RAID ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
כאוכב אבו אל-היג'א

כאוכב אבו אל-היג'א (בערבית: كوكب أبو الهيجاء) היא מועצה מקומית במחוז הצפון בישראל, 3 קילומטרים צפונית-מערבית לכפר מנדא. היא הוכרזה כמועצה מקומית בשנת 1984. לפי נתוני הלשכה המרכזית לסטטיסטיקה (הלמ"ס) נכון לסוף יולי 2024 (אומדן), מתגוררים בכאוכב אבו אל-היג'א 3,813 תושבים (מקום 240 בדירוג רשויות מקומיות בישראל). האוכלוסייה גדלה בקצב גידול שנתי של ‎1.1%‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 95.8%. השכר החודשי הממוצע של שכיר במשך שנת 2021 היה 8,638 ש"ח (ממוצע ארצי: 11,330 ש"ח). בכאוכב אל-היג'א יש גן פסלים, הכולל פסל המסמל את אחוות שלוש הדתות, בו על שלושה עמודים נמצאים סמלי היהדות (מגן דוד), הנצרות (צלב) והאסלאם (סהר). השם הרשמי של הפסל הוא "פסל שלושת הדקלים" והפסלת היא אורנה לוצקי. כאוכב אבו אל-היג'א נוסד לאחר קרב חיטין או לאחר מסע הצלב ה-3 על ידי חיילים מצבאו של צלאח א-דין. הכפר נקרא על שם היישוב הקדום כוכב (כאואכב), בצירוף שמו של אחד מגיבורי צבאו של צלאח א-דין, המצביא הכורדי חוסן אלבוכרי, שכינויו היה אל-היג'א. הוא התמנה על ידי צלאח א-דין למושל המרחב בין עכו לשפרעם ונהרג בקרבות במסגרת מסע הצלב ה-3 (1189-1192). אבו אל-היג'א נקבר בשולי הכפר. תושביו של הכפר נמנו עם חמולת אל-היג'א, כלומר היו ממוצא כורדי. השם אבו אל-היג'א על שמו של השייח' אבו אל היג'א שהיה מלוחמיו של צלאח א-דין וקבור במקום. היג'א בערבית זו התקפת פתע. הוא היה עורך פשיטות פתע ביחידות קטנות על צבא הצלבנים. קברו נחשב כמקום קדוש ובית תפילה. מסביב לקבר יש בית קברות של תושבי הכפר. עם הקמת המועצה האזורית משגב בשנת 1982, סופח אליה היישוב, אך לאחר זמן קצר הוצא מהמועצה האזורית והוקמה בו מועצה מקומית. במשך כעשור, עד שנת 2024, ראש המועצה היה זאהר סאלח. ב-2024 זכה בבחירות המועמד נידאל חאג' מוחמד. מדיה וקבצים בנושא כאוכב אבו אל-היג'א בוויקישיתוף אתר האינטרנט של המועצה המקומית כאוכב אבו אל היג'א פרופיל כאוכב אבו אל-היג'א נכון לשנת 2020 באתר הלמ"ס כאוכב אבו אל היג'א(הקישור אינו פעיל) המסגד החדש בכפר מראה כללי פסל אחוות שלוש הדתות בכאוכב אבו אל-היג'א קבר שייח' אבו אל-היג'א אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. לטבלת הדירוג המלא. מאזן מפוני מלחמת חרבות ברזל: מספר מפונים שנקלטו במועצה המקומית פחות מספר מפונים שפונו ממנה, מבוטא באלפי תושבים. מתוך אתר למ"ס, המתבסס על מערכת "יחד" (של מערך הדיגיטל הלאומי) נכון ל-סוף יולי 2024 (אומדן). הנתונים לפי טבלת רשויות מקומיות של למ"ס עבור סוף 2022 הנתונים לפי טבלת מדד חברתי כלכלי של למ"ס נכון לשנת 2021 פרופיל כאוכב אבו אל-היג'א באתר הלמ"ס מוחמד חליליה, ראשי המגזר הערבי מרוצים מהרחבת תחומי ישוביהם, דבר, 14 ביוני 1983
כילדריך הראשון

כילדריך הראשון (Childeric; בערך 440–481) היה אביו של כלוביס הראשון ומלכם המרובינגי של הפרנקים הסאלים משנת 457 ועד מותו. כילדריך ירש את כיסאו מאביו מרובך הראשון, שעל שמו קרויה השושלת המרובינגית, וישב עם לוחמיו בעיר בירתו טורנה על קרקע שאותה ירש כתוצאה של הסכם פוידרטוס בין הפרנקים הסאלים לבין הרומאים. כמו ראשי שבטים רבים אחרים, כילדריך שיתף פעולה עם הרומאים בהגנה על האימפריה הרומית. בערך ב-463 הוא שיתף פעולה עם הגנרל הרומאי אגידיוס, ששנתיים קודם לכן הכריז על עצמו כקיסר ממלכת סואסון. הם הביסו באורליאן את הויזיגותים שקיוו להרחיב את שלטונם לאורך הנהר לואר. כילדריך ואנשיו גירשו את הבורגונדים מן העיר ליון והתאחדו עם כוחותיו של אגידיוס בעיר ארל. ב-464 נרצח אגידיוס, ופאול מאנז'ה, שהיה בן לווייתו, תפס את מקומו. כילדריך בא לעזרתו של פאול מאנז'ה ולחם נגד הוויזיגותים בראש כוחות משולבים פרנקים וגאלו-רומים. ב- 469 אודואקר מלך איטליה הגיע לאנז'ה ובעזרתם של הסקסונים לחם שם נגד כילדריך הראשון. פאול מאנז'ה נהרג בקרב זה, אך כילדריך הצליח להשתלט על אנז'ה, ולאחר מכן דלק בעקבותיהם של הסקסונים והצליח להביסם באיים שלחוף האוקיינוס האטלנטי מול שפך הלואר. בהתאם להיסטוריון גרגוריוס מטור מאוחר יותר אודואקר כרת ברית עם כילדריך הראשון במטרה לעצור את שבט האלמאנים שאיים לפלוש לאיטליה. על פי אותו מקור, כילדריך הראשון עורר את זעמם של הפרנקים אחרי שחילל את כבודן של נשותיהם, והם גירשו אותו מטורנה. הוא התגורר בתורינגיה במשך שמונה שנים בחצרו של המלך בסין (אנ') והצליח לפתות גם את המלכה בסינה. אחרי שעבדו הנאמן של כילדריך שלח לו פיסת זהב והודיע לו כי הפרנקים קוראים לו לשוב לטורנה, הוא שב לשם בחברתה של בסינה שהפכה לאשתו. מנישואים אלה נולד כלוביס (לימים כלוביס הראשון). ב-27 במאי 1653 התגלה קברו של כילדריך הראשון בעת שנעשו תיקונים בכנסיית סנט-בריס בטורנה. נמצאו שם מטבעות זהב וחפצים יקרי ערך רבים עשויים זהב ואבני חן, ובהם טבעת עם הכתובת בלטינית "של המלך כילדריך" (Childerici Regis). נמצאו גם כ-300 דבורים עשויות זהב. אוצר זה הועבר תחילה לרשותו של בית הבסבורג בווינה, ואחרי כן נשלח כמתנה ללואי הארבעה עשר, מלך צרפת שלא גילה בו עניין רב ושם אותו בספרייה המלכותית. בתקופת המהפכה הצרפתית הספרייה המלכותית הפכה לספרייה הלאומית. נפוליאון בונפרטה התרשם מאוד מן הדבורים של כילדריך והכריז עליהן כסמלי גבורה של האימפריה הצרפתית במקום הפלר דה ליס של השושלת הקאפטינגית. בלילה שבין 5 ו-6 בנובמבר 1831 נגנבו מן הספרייה הלאומית בפריז כ-80 ק"ג של חפצים יקרי ערך ובהם האוצר של כילדריך. כמה מחפצים אלה התגלו מאוחר יותר ובהם שתיים מן הדבורים של כילדריך. מדיה וקבצים בנושא כילדריך הראשון בוויקישיתוף כילדריך הראשון, באתר אנציקלופדיה בריטניקה (באנגלית)
אסאפה פאוול

אסאפה פאוול (באנגלית: Asafa Powell; ‏נולד ב־23 בנובמבר 1982) הוא אצן ג'מייקני. אלוף אולימפי, אלוף עולם, אלוף חבר העמים הבריטי ושיאן עולם. פאוול החזיק בשיא העולם בריצת 100 מטר מיוני 2005 ועד מאי 2008, בתחילה בתוצאה של 9.77 שניות ואחר כך בתוצאה של 9.74 שניות. פאוול היה מועמד מוביל לזכות בריצת 100 מטר באולימפיאדת אתונה 2004, אבל סיים במקום החמישי בלבד. ב-14 ביוני 2005 בתחרות באתונה, באותו אצטדיון בו נכשל באולימפיאדה, שבר פאוול את שיא העולם בריצת 100 מטר. הוא קבע זמן של 9.77 שניות ובכך שיפר את השיא הקודם בריצה זו של טים מונטגומרי ב-0.01 שניות. ב-11 ביוני 2006, בתחרות בגייטסהד, בריטניה, הישווה פאוול את השיא העולמי בריצת 100 מטר, זאת לאחר שחודש קודם לכן ג'סטין גטלין הצטרף אליו כמחזיק השיא העולמי. ב-25 באוגוסט 2006, בתחרות ליגת הזהב בציריך, השווה אספה פאוול את שיאו העולמי בפעם השלישית, כשרץ 9.77 שניות, התחרות הייתה אחת האיכותיות באותה תקופה, שבה ארבעה רצים ירדו מתחת ל-10 שניות, ושניים מתחת ל-9.90 שניות. בשנת 2006 זכה בתואר אתלט השנה בעולם. ב-26 באוגוסט 2007 זכה פאוול במדליית הארד בריצת 100 מטר באליפות העולם באתלטיקה שנערכה באוסקה, יפן, כאשר עבר את המרחק בתוך 9.96 שניות. זהו התואר הגדול הראשון בו זכה פאוול, אך הייתה זו אכזבה גדולה בשבילו, שכן קיווה לזכות במדליית הזהב. באותה אליפות זכה במדליית הכסף בריצת 4X100 מטר שליחים יחד עם יוסיין בולט, מרויין אנדרסון ונסטה קרטר שסיימו בתוצאה 37.89 שניות, שהיוותה שיא לאומי חדש. ב-9 בספטמבר 2007 שבר פאוול את שיא העולם בתחרות שנערכה באיטליה, והעמיד אותו על 9.74 שניות. שיא העולם הזה החזיק מעמד עד שנשבר ב-1 ביוני 2008 על ידי יוסיין בולט. לאולימפיאדת בייג'ינג 2008 שוב הגיע פאוול כאחד מהמועמדים לזכייה במדליית הזהב בריצה ל-100 מטר, אך כמו באולימפיאדת אתונה סיים רק חמישי. הוא שותף בנבחרת ג'מייקה שזכתה במדליית זהב וקבעה שיא עולם במירוץ השליחים 4X100 מטר. ב-2017 נשללה ממנו מדליית הזהב בה זכה במירוץ השליחים, לאחר שחברו לנבחרת, נסטה קרטר, הורשע באימרוץ. ב-2 בספטמבר 2008 שבר פאוול את שיאו האישי בגרנד פרי בלוזאן והעמידו על 9.72 שניות. ב-30 ביוני 2011 שבר את השיא השנתי (של 2011) בלוזאן עם תוצאה של 9.78 שניות, אך נפצע לפני אליפות העולם באתלטיקה, בה תוצאתו לא נשברה. ב-14 ביולי 2013 נמצא פאוול חיובי בבדיקת סמים. באותו היום, התברר שגם יריבו מארצות הברית טייסון גיי וחברו לנבחרת השליחים נסטה קרטר, נמצאו חיוביים באימרוץ. בשנת 2019 פאוול התחתן עם הדוגמנית הקנדית אלישיה מילר. מדיה וקבצים בנושא אסאפה פאוול בוויקישיתוף אתר האינטרנט הרשמי של אסאפה פאוול אסאפה פאוול, ברשת החברתית פייסבוק אסאפה פאוול, ברשת החברתית אקס (טוויטר) אסאפה פאוול, ברשת החברתית אינסטגרם אסאפה פאוול, באתר הוועד האולימפי הבין-לאומי אסאפה פאוול, באתר olympedia.org אסאפה פאוול, באתר התאחדות האתלטיקה הבין-לאומית אסאפה פאוול, באתר ליגת היהלום אסאפה פאוול, באתר Track and Field (גברים) אמיר ענבר, אספה פאואל הוא הלוזר המהיר בהיסטוריה, באתר הארץ, 22 במרץ 2016 הודעת הוועד האולימפי, 25 בינואר 2017 אורן אהרוני, הלם בעולם האתלטיקה: טייסון גיי נתפס על סמים, באתר ynet, 14 ביולי 2013 Fans thrilled as Asafa Powell weds Canadian model, jamaica-gleaner.com, ‏2019-02-19 (באנגלית)
מבחן אלן

מבחן אלן (באנגלית: Allen's Test) הוא בדיקה של אספקת הדם המקבילנית לכף היד. המבחן פותח על ידי אדגר ון נאוס אלן, והוא מבוצע טרם פעולות פולשניות הגורמות או עלולות לגרום לפגיעה בעורק החישור. המבחן בודק את האספקה המקבילנית לכף היד באמצעות בחינת פתיחות עורקי החישור והגומד. הוא מסתמך על העובדה כי אצל רוב האנשים, במצב תקין, עורקי החישור והגומד משיקים בקשת כף היד השטחית ובקשת כף היד העמוקה, כך שאם אספקת הדם מאחד מהם נפסקת, השני יכול לפצות על כך ולהזרים דם בצורה מספקת לכף היד. חשיבותו של המבחן היא בכך שפגיעה בעורק החישור, כתוצאה מסיבוכים ניתוחיים, עלולה לגרום לאיסכמיה בכף היד. השלב הראשון במבחן אלן הוא לחיצה על עורק החישור למשך מספר דקות, כך שאספקת הדם ממנו תיפסק, והשוואת צבע כף היד אל כף היד השנייה. אם אין שינוי בצבע, אזי אספקת הדם המקבילנית מעורק הגומד מספיקה. השלב השני הוא שחרור עורק החישור ולחיצה על עורק הגומד למשך מספר דקות, ולאחר מכן השוואה של צבע כף היד. אם אין שינוי בצבע, אזי אספקת הדם מעורק החישור מספיקה, אך אם יש שינוי בצבע, זוהי תוצאה חיובית, אשר עלולה להצביע על כך שישנה חסימה בעורק או שהעורקים אינם משיקים. בשלב הראשון מרים הנבדק את היד ועושה בכף היד אגרוף למשך חצי דקה. לאחר מכן, לוחצים על עורקי החישור והגומד יחד, סמוך לשורש כף היד. כאשר הנבדק פותח את כף היד, בעוד העורקים לחוצים, צבעה אמור להיות לבן (חיוור). בשלב זה, משחררים את הלחץ מעורק הגומד. אם הצבע חוזר תוך שבע שניות, אספקת הדם מעורק זה מספיקה, וניתן לפגוע בעורק החישור. אם צבע העור לא חוזר לקדמותו תוך 7–10 שניות, הדבר מצביע על כך שאספקת הדם מעורק הגומד אינה מספיקה, כך שלא ניתן לפגוע בעורק החישור. אחד הסיבוכים של דגימת דם מעורק החישור או של הכנסת צינורית אליו הוא חסימה של העורק על ידי קריש דם. סיבוך זה, אף שהוא לא נפוץ, עלול לגרום לאיסכמיה של כף היד. אנשים שאין להם אספקה מקבילנית לכף היד, נמצאים בסיכון גבוה יותר לאיסכמיה מסוג זה. יחד עם זאת, היעדר אספקה מקבילנית ביד אחת אינו מעיד גם על השנייה, והפעולות הנ"ל יכולות להתבצע על היד השנייה. מטרתו של מבחן אלן שמבוצע בטרם פעולות אלה היא להפחית את הסיכון לאיסכמיה של כף היד. במבחן אלן משתמשים גם לפני ניתוח מעקפים בלב, שכן עורק החישור משמש לעיתים כשתל. תוצאה של פחות מ-3 שניות לחזרת הצבע היא משביעת רצון, תוצאה של 3–5 שניות היא גבולית או דו־משמעית, ותוצאה של למעלה מ-5 שניות תביא לבחירת כלי דם אחר לצורך ההשתלה. יעילותו של מבחן אלן מוטלת בספק, בשל ריבוי המקרים של תשובה שלילית שגויה (false negative) ובשל כך שטרם נמצא מתאם ישיר בין המבחן לירידה במספר הסיבוכים עקב הכנסת צינורית לעורק החישור. בדיקה חלופית לבחינת אספקת הדם המקבילנית לכף היד היא בדיקת אולטרה סאונד דופלר. איך לבצע את מבחן אלן, באנגלית, סרטון באתר יוטיוב
קווי לילה

קווי לילה הוא מיזם של משרד התחבורה שנועד לספק תחבורה ציבורית בטוחה ונוחה ליציאה למקומות הבילוי הליליים, בליל חמישי ובמוצאי שבת, במחירי נסיעה רגילים שהחל לפעול החל משנת 2007. הפרויקט החל בערים המרכזיות תל אביב, ירושלים וחיפה, והתרחב עם השנים לערים נוספות, ובהן נתניה, הרצליה, ראשון לציון, ובאר שבע. בקיץ 2010, הורחבה פעילות קווי לילה לעשרות ערים מחיפה ועד באר שבע. בשנות העשרים של המאה ה-21 השירות עובד מקצרין בצפון ועד אילת בדרום. קווי הלילה פועלים במשך כל השנה בלילות שבין חמישי לשישי ובין שבת לראשון, ובהתאם לפני ערבי חג ואחרי מוצאי חג, ובמועדים בהם יש לתלמידי התיכונים חופשות: חול המועד סוכות ופסח, במהלך חנוכה, פורים, יום העצמאות ולאורך כל החופש הגדול (להוציא ערב תשעה באב). בכל חצי שעה עגולה. קווי הלילה באזור הצפון (מטרופולין חיפה, כרמיאל, נצרת ועפולה) נבדלים מהשאר בכך שפועלים גם בליל שישי. מחירי הנסיעה בקווי לילה זהים למחירי הנסיעה ביום, כולל כרטיסיות מוזלות: "חופשי חודשי" וכרטיסי "רב קו". עיקר הביקורת שמגיעה מצד משתמשי השירות היא על אי פעילות הקווים בליל שבת, דילוג של נהגים על תחנות ומקומות שעדיין אין בהם פעילות קווים. ביקורת נוספת המושמעת על ידי ארגוני מגזר שלישי לקידום תחבורה ציבורית היא שקווי הלילה עדיין רחוקים מלנצל את הפוטנציאל הטמון בהם. טענתם היא שעצם זה שקווי לילה פועלים רק בסופי שבוע ובחופשות של בית הספר התיכוניים מראה שמשרד התחבורה עדיין לא רואה בקווי הלילה תחבורה ציבורית, אלא שירות הסעות של בני נוער למקומות בילוי וחזרה. לטענתם בניית קווי הלילה כקישור למקומות בילוי בלבד, מונעת מקווי הלילה להפוך לרשת אמיתית, שבה אנשים יוכלו להגיע מכל נקודה לכל נקודה, בכל שעה של הלילה. ביקורת נוספת היא ששירות קווי הלילה יוצר מצבים בהם ליישובים מסוימים יש שירות יותר טוב בקווי הלילה מאשר בקווים הסדירים הפועלים ביום. תחבורה לילית אתר האינטרנט הרשמי של קווי לילה קווי לילה, ברשת החברתית פייסבוק קווי לילה, ברשת החברתית אינסטגרם קווי לילה, סרטונים בערוץ היוטיוב יניב רונן, הפעלת קווי לילה ובחינת השפעתם על תאונות הדרכים, באתר מרכז המחקר והמידע של הכנסת, ‏1 במאי 2012 סקירת קווי הלילה לקיץ 2012, באתר תחבורה בדרך שלנו, ‏30 ביוני 2012
זאנאדו (פירושונים)

זָאנָאדוּ, לעיתים קסאנאדו (Xanadu). האם התכוונתם ל... זאנאדו (שאנגדו) - בירת הקיץ של קובלאי חאן ושושלת יואן ארמונו של קובלאי חאן, המופיע בפואמה "קובלא ח'אן" מאת סמואל טיילור קולרידג' זאנאדו (סרט) – סרט קולנוע משנת 1980 זאנזדו (שיר, ניוטון-ג'ון) – להיט פופ של אוליביה ניוטון-ג'ון וElectric Light Orchestra זאנאדו (שיר, ראש) – שיר מתוך האלבום A Farewell to Kings של להקת הרוק מתקדם הקנדית, Rush, המתייחס לארמונו של קובלאי חאן מתוך הפואמה קובלא חאן. ארמונו של צ'ארלס פוסטר קיין, גיבור הסרט "האזרח קיין" בית זאנאדו – סדרה של שלושה בתי מגורים נסיוניים שנבנו בארצות הברית בשנות ה-80 במטרה להדגים שילוב מחשוב, אוטומציה וארכיטקטורה פרויקט זאנאדו – פרויקט ניסיוני של תקשורת מחשבים ב-1960, מיסודו של טד נלסון, שהטרים את האינטרנט פילודנדרון קסנדו (Philodendron xanadu) - מין צמח מסוג פילודנדרון, שמקורו בברזיל
משה אלפרט

משה אלפרט (נולד ב-1943) הוא צלם ובמאי סרטי טבע ישראלי. הוא ביים את הסרטים "ארץ בראשית", סרט הטבע הישראלי הראשון באורך מלא שהוצג בבתי הקולנוע, את הסרט "יללת הזאבים" ואת "כנרת – ים של חיים". אלפרט נולד בקיבוץ אפיקים, ומנעוריו שימש בקיבוץ כמתעד בווידאו של אירועי חברה ותרבות. את דרכו המקצועית בצילום החל לאחר הצבא כצלם חדשות ברשות השידור והיה גם צלם בעבור יומני כרמל. משנת 1968 עד 1983 תיעד במצלמתו אירועים ביטחוניים ואזרחיים רבים, בעיקר בצפון הארץ, בהם מלחמת שלום הגליל, שבה שימש ככתב צלם. לאחר מלחמת יום הכיפורים בשנת 1973 החל לעבוד כצלם בעבור רשת החדשות האמריקנית CBS News, והחזיק בתפקיד עד לשנת 2000. במסגרת תפקידו תיעד אירועים ברחבי העולם, בהם המהפכה בצ'כיה, מלחמת המפרץ הראשונה (בעיראק) ומלחמת האזרחים ופלישת בנות הברית לסומליה. בשנת 1983 פרש מרשות השידור והקים את "אפיקים הפקות", חברה להפקת סרטי טבע. הוא ביים וצילם קרוב ל-30 סרטי טבע אשר הוקרנו ברחבי העולם. הוא נשוי לנילי ואב לארבעה, מתגורר בקיבוץ אפיקים. ארץ בראשית יללת הזאבים כנרת – ים של חיים משה אלפרט, במסד הנתונים הקולנועיים IMDb (באנגלית) משה אלפרט, באתר ארכיון הסרטים הישראלי בסינמטק ירושלים יעל (פרוינד) אברהם, וגר זאב עם משה: צלם הטבע שגידל זאבים בביתו משך 20 שנה, באתר nrg‏, 27 ביולי 2013 * משה אלפרט במאי ישראלי בסרט קולנוע חדש ונדיר "כנרת ים של חיים", במגזין Arttelling, יולי 2021 ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
רומיין ברוקס

רומיין ברוקס (באנגלית: Romaine Brooks;‏ 1 במאי 1874 – 7 בדצמבר 1970) הייתה ציירת אמריקאית אשר התמחתה בציור דיוקנאות שהתאפיינו במלנכוליה ובצבעים אפורים. נולדה ברומא בשם ביאטריס רומיין גודארד (Beatrice Romaine Goddard). לברוקס הייתה ילדות אומללה, והיא חיה עם אמהּ אשר התעללה בה נפשית ועם אחיה שהיה לוקה בנפשו. היא בלתה מספר שנים באיטליה ובצרפת כסטודנטית ענייה לאמנות, ולאחר מות אמה קיבלה ממנה הון בירושה. החופש הכלכלי נתן לה את האפשרות לבחור לעצמה את המודלים לציורים, והיא לרוב ציירה אנשים אשר היו קרובים אליה, כגון הפוליטיקאי והמשורר האיטלקי גבריאלה ד'אנונציו, הרקדנית הרוסייה אידה רובינשטיין, או מי שהייתה בת-זוגהּ במשך יותר מחמישים שנה - הסופרת והמשוררת נטאלי קליפורד בארני. ברוקס התעלמה מזרמים באמנות שהיו דומיננטיים באותה התקופה כגון קוביזם ופוביזם, ותחת זאת ציירה במסגרת תנועות הסימבוליזם והאסתטיציזם של המאה ה-19, תוך שהיא מושפעת במיוחד מעבודותיו של ג'יימס מקניל ויסלר. המודלים שלה היו מגוונים, ונעו בין אנשים אנונימיים לאריסטוקרטים ידועים. היא ידועה במיוחד בשל ציוריה האנדרוגיניים של נשים בחליפות גברים או שילובים אחרים של קרוס-דרסריות, וככל הנראה יצירתה המוכרת ביותר היא הדיוקן העצמי שלה משנת 1928 (ראו משמאל). ברוקס ציירה מעט מאוד לאחר 1925. היא הכינה סדרה של ציורים בתחילת שנות ה-30, שבהם השתמשה בטכניקת ציור "ספונטנית" המדמה ציור אוטומטי. היא ציירה רק דיוקן אחד לאחר מלחמת העולם השנייה. ברוקס הלכה לעולמה בניס ב-1970. מדיה וקבצים בנושא רומיין ברוקס בוויקישיתוף גלריית תמונות של רומיין ברוקס רומיין ברוקס, באתר אנציקלופדיה בריטניקה (באנגלית) רומיין ברוקס, באתר "Find a Grave" (באנגלית) Latimer, Tirza True (2005). Women Together / Women Apart: Portraits of Lesbian Paris. New Brunswick, NJ: Rutgers University Press. ISBN 0-8135-3595-6. ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
רשימה (מבנה נתונים)

רשימה (באנגלית: List או Sequence) היא מבנה נתונים מופשט שתוכנו בעל סדר חלקי ועשוי להכיל חזרות (כלומר עשויים להימצא בו מספר איברים שקולים). מימוש של רשימה הוא למעשה ייצוג ממוחשב של סדרה מתמטית סופית. על פי רוב, מימוש רשימה במחשב ייעשה על ידי שימוש במערך או ברשימה מקושרת. שפות תכנות רבות כוללות מימוש כלשהו של רשימה, ושפות תכנות פונקציונליות או לוגיות (כמו Haskell או פרולוג) תומכות על פי רוב ברשימה כטיפוס בסיסי בשפה. רשימה היא מבנה נתונים "חלש", כלומר ניתן להתייחס למבני נתונים אחרים כאל רשימה לה נוספו הגבלות: קבוצה היא רשימה שמתעלמים בה מהסדר, ושלא מאפשרת חזרות (ייצוג של קבוצה מתמטית). מחסנית היא רשימה בה האיברים מסודרים לפי מועד הוספתם, וניתן לגשת רק לאיבר האחרון שנוסף אליה (LIFO). תור הוא רשימה בה האיברים מסודרים לפי מועד הוספתם, וניתן לגשת רק לפריט הראשון שנוסף אליה (FIFO). רשימה שבין איבריה לא מוגדר סדר היא הכללה של קבוצה ונקראת מולטי קבוצה או "Bag" (שק). רשימה מופשטת L עם איברים מסוג E כל שהוא (רשימה מונומורפית, מוגדרת בעזרת הפונקציות הבאות: nil: () → L cons: E × L → L first: L → E rest: L → L והאקסיומות: first (cons (e, l)) = e rest (cons (e, l)) = l לכל איבר e ברשימה l. יוצא מכך ש: cons (e, l) ≠ l cons (e, l) ≠ e cons (e1, l1) = cons (e2, l2) if e1 = e2 and l1 = l2 שימו לב ש-first (nil ()) ו-rest (nil ()) אינם מוגדרים. האקסימות הללו שקולות לאלו של מבנה הנתונים המופשט של המחסנית. בתורת הטיפוסים, ההגדרה לעיל מוגדרת בפשטות כהגדרה אינדוקטיבית המוגדרת במונחי הבנאים: nil ו-cons. במונחים אלגבריים, ניתן לייצג זאת כהעתקה 1 + E × L → L. ניתן ליצור את first ו-rest בעזרת תיאום דגמים על בנאי ה-cons, וטיפול נפרד במקרה של nil. מערך תור קבוצה רשימה, באתר MathWorld (באנגלית) ערך זה הוא קצרמר בנושא מדעי המחשב. אתם מוזמנים לתרום לוויקיפדיה ולהרחיב אותו.
נחמן נתן קורונל

הרב נחמן נתן קורונל (ה'תק"ע; 1810 - כ"ז באב ה'תר"ן; 1890) היה מגדולי ירושלים במאה ה-19, תלמיד חכם ועסקן ציבורי רב פעלים, שד"ר, חוקר ומחבר ספרים. חותנו של רבי יהושע צבי מיכל שפירא. נולד באמסטרדם לרבי דוד קורונל, בן לעדה הספרדית בעיר, ולאמו שהייתה מן הקהילה האשכנזית. למד בתלמוד תורה "עץ חיים" של הקהילה הספרדית, וכן למד אצל גדולי הרבנים האשכנזים באמסטרדם ובהאג. היה תלמידו ומקורבו של רבי צבי הירש לעהרן. בשנת תק"ץ (1830), בהיותו כבן עשרים, עלה לארץ ישראל והתיישב בצפת. בי"א באב תקצ"ה (1835) נישא לשפרה בריינדל, בת למשפחה אשכנזית מהיישוב הישן. אמה דינה הייתה בתו של רבי דוד צבי אוירבך, שהיה אב"ד בעיר קרמניץ, צאצא של החכם צבי. לאחר רעידת האדמה בצפת, בשנת תקצ"ז (1837), עבר עם משפחתו לירושלים. יחד עם ידידו רבי יהוסף שוורץ בעל "תבואות הארץ" עסק בתורת הנסתר, מפי גדולי חכמי ישיבת המקובלים בית אל בעיר העתיקה. נפטר בירושלים, ונקבר בהר הזיתים. רבי נחמן נתן קורונל פעל רבות בביסוס מעמדם ובגיוס תמיכה כלכלית עבור בני התורה וחכמי הישיבות בירושלים, ולשם כך שהה תקופות ארוכות בנדודים מעבר לים. כמו כן היה ממייסדי שכונת בתי מחסה בעיר העתיקה, בשנת תרכ"ד (1864). במקביל לפעלו הרב למען ארץ ישראל והיישוב היהודי, התנגד נמרצות לרעיון גאולת ארץ ישראל בידי אדם ויצא למערכה חריפה כנגד הארגונים שדגלו בעלייה לארץ ישראל. בהקדמה ל"חמישה קונטרסים" שהוציא, הוא כותב: "בעולם ניכרת תנועה לשיבת ציון ולקרב את הגאולה", אולם הוא מדגיש כי בספרים הקדמונים מובא כי הגאולה לא תבוא בדרך הטבע אלא רק על ידי קיום מצוות ולימוד תורה. היה זה המניע שעמד מאחורי פעילותו הנמרצת "לחזק את לומדי התורה, להחזיר עטרה ליושנה, על יסוד בעלי התלמוד והמדרש אשר מפיהם אנו חיים". רבי נחמן נתן קורונל היה אחד מגדולי החוקרים התורניים במאה ה-19. עסק ברכישת כתבי יד קדמונים והתמסר לפענוחם, ההדרתם והוצאתם לאור. בין השאר חיבר את הספר "בית נתן" המכיל שינויי נוסחאות במסכת ברכות על פי כתב יד קדמון. הספר יצא בווינה בשנת תרי"ד (1854), והוא קיבל עליו אות כבוד מקיסר אוסטריה פרנץ יוזף על "חכמה ומלאכת מחשבת". כמו כן חיבר את הספר "זכר נתן" הכולל דינים והנהגות לעוברי דרכים. מלבד הספרים הרבים שהוציא לאור, השאיר אחריו עוד שמונה ספרים של כתבי יד של ראשונים, ערוכים ומסודרים לדפוס, שלא הספיק להוציאם לאור בחייו. "בית נתן" - שינויי נוסחאות במסכת ברכות, ובסופו פסקי רבי ישעיהו דטראני (תרי"ד, 1854), וינה "חמישה קונטרסים" - חמישה חיבורים קדמונים: מסכת כלה רבתי, חוקת הדיינים, ספר דת עץ חיים, ספר האמרכל, מכתב חרם (תרכ"ד, 1864), וינה "סדר רב עמרם גאון" (תרכ"ה, 1865) ורשה "תשובות הגאונים (קורונל)" - מכיל גם הלכות בדיקת הסכין והריאה לרבינו יונה (תרל"א, 1871), וינה "זכר נתן" - דינים והנהגות לעוברי דרכים (תרל"ב, 1872), וינה "פסקי חלה לרשב"א" - כולל פסקים של עצמו (תרל"ו, 1876), ירושלים "אלפסי זוטא" - על הש"ס, מכיל גם חידושי דינים לרמ"ע מפאנו (תרמ"ה, 1885) דוד תדהר (עורך), "נחמן נתן קורונל", באנציקלופדיה לחלוצי הישוב ובוניו, כרך ב (1947), עמ' 566 מידע על נחמן נתן קורונל בקטלוג הספרייה הלאומית נחמן נתן קורונל, ‏חמישה קונטרסים, באתר גוגל ספרים נחמן נתן קורונל, בית נתן - ברכות, וינה תרי"ד, באתר היברובוקס נחמן נתן קורונל (1810-1890), דף שער בספרייה הלאומית "מגדולי ירושלים" - מאת יעקב גליס